Irtirati numru ta’ direttivi industrijali fil-qasam tas-saħħa. Il-Unjin tal-Infermiera u l-Qwiebel, l-MUMN, iddikjarat dan permezz ta’ stqarrija li fih ħabbret din id-deċiżjoni wara qbil mad-Diviżjoni tas-Saħħa. Fl-istqarrija jingħad li riżultat ta’ diversi laqgħat bejn id-Diviżjoni u l-Unjin, intlaħaq ftehim dwar numru ta’ diżgwiti li kien hemm fl-Isptar Ġenerali t’Għawdex, l-Isptar Mater Dei u l-Isptar Boffa. B’hekk, skont l-MUMN, mil-lum dan il-ftehim witta’ t-triq għall-irtirar ta’ numru ta’ direttivi li kienu nfurzati f’dawn l-isptarijiet. Għalkemm il-kwistjonijiet għadhom ma ġewx finalizzati, iżda se jibqgħu miftuħin għad-diskussjoni bejn iż-żewġ naħat. Jirriżulta wkoll li kien hemm qbil dwar il-ħtieġa ta’ diskussjonijiet dwar l-awtonomija tal-Isptar Boffa, inkluż l-użu tal-Isptar Boffa bħala proġett pilota għall-Isptar Mater Dei. Fost il-kwistjonijiet pendenti hemm in-nuqqas ta’ parkeġġ fl-Isptar il-ġdid tal-Onkoloġija. L-MUMN stqarret li qed tħares ‘il quddiem biex il-pressjoni u l-problemi li qed jiffaċċjaw l-infermiera u l-qwiebel ma jkunux ta’ detriment għas-servizz offrut lill-pazjenti. L-istqarrija ttemm tgħid li huwa ċar li l-Mater Dei u l-isptarijiet l-oħra ma jistgħux jibqgħu mingħajr policies u strateġija li jindirizzaw l-aspett maniġerjali tagħhom.